30.12.2022
MT
Il-Ġurnal Uffiċjali tal-Unjoni Ewropea
C 498/1
I (Riżoluzzjonijiet, rakkomandazzjonijiet u opinjonijiet)
RIŻOLUZZJONIJIET
IL-KUMITAT TAR-REGJUNI IL-151 SESSJONI PLENARJA TAL-KTR, 11.10.2022–12.10.2022
Riżoluzzjoni tal-Kumitat Ewropew tar-Reġjuni dwar l-Istat tar-Reġjuni u l-Bliet fl-Unjoni Ewropea (2022/C 498/01)
IL-KUMITAT EWROPEW TAR-REĠJUNI (KtR),
WARA LI KKUNSIDRA:
— ir-Rapport Annwali tal-UE dwar l-Istat tar-Reġjuni u l-Bliet tiegħu bbażat fuq approċċ inklużiv, fattwali u ggwidat mill-evidenza, u li jinkludi l-barometru reġjonali u lokali li jtenni l-fehmiet tar-rappreżentanti lokali u reġjonali, jinvolvi lil diversi msieħba u istituzzjonijiet (1) u jipprovdi lil dawk li jieħdu d-deċiżjonijiet politiċi fil-livell Ewropew, nazzjonali, reġjonali u lokali b’evidenza u rakkomandazzjonijiet ewlenin dwar l-aktar sfidi urġenti għas-sena li ġejja; — l-eżitu tal-Konferenza dwar il-Futur tal-Ewropa u l-ħafna proposti ta’ rilevanza diretta għall-awtoritajiet lokali u reġjonali, li huma kruċjali biex jiġu pprovduti soluzzjonijiet għat-tħassib taċ-ċittadini; — id-diskors dwar l-Istat tal-Unjoni tal-2022 mogħti mill-President tal-Kummissjoni Ewropea fl-14 ta’ Settembru 2022 u l-ittra ta’ intenzjoni indirizzata lill-Presidenti tal-Parlament Ewropew u tal-Kunsill; BILLI:
— il-gwerra illegali u mhux ġustifikata tar-Russja kontra l-Ukrajna kkawżat u qiegħda tikkawża mwiet u qerda, u ġġiegħel lil miljuni ta’ nies jitilqu minn djarhom lejn insedjament ieħor fl-Ukrajna jew lejn l-Unjoni Ewropea, u b’mod partikolari l-Istati Membri tal-Lvant tagħha, bl-awtoritajiet lokali u reġjonali jkunu l-ewwel li jipprovdu appoġġ; — minbarra l-impatt tat-tibdil fil-klima, il-konsegwenzi tal-pandemija tal-COVID-19 u t-tfixkil fil-kummerċ, l-impatt tal-gwerra fl-Ukrajna qed ipoġġi wkoll lil ħafna unitajiet domestiċi, intrapriżi żgħar u ta’ daqs medju u gvernijiet lokali u reġjonali madwar l-UE taħt pressjoni kbira, minħabba l-pressjoni addizzjonali sostanzjali tal-prezzijiet tal-enerġija u tal-ikel u l-inflazzjoni li qed tiżdied kontinwament; 1. jenfasizza li r-Rapport Annwali tal-UE dwar l-Istat tar-Reġjuni u l-Bliet tiegħu juri distakk territorjali li b’mod inkwetanti qed jikber madwar l-UE bħala konsegwenza tal-effetti tal-pandemija tal-COVID-19, il-gwerra fl-Ukrajna u l-aċċellerazzjoni tat-tibdil fil-klima;
(1)
https://cor.europa.eu/mt/our-work/Pages/State-of-Regions-and-Cities-2022.aspx?origin=spotlight